Hän kertoi englanniksi kiistävänsä holokaustin, syyttävänsä feministejä syntyvyyden laskusta ja kertoi kaiken olevan juutalaisten syytä.

Poliisit turvasivat synagogan ympäristön ja hautausmaan keskiviikkona. EPA / AOP

Saksalainen mies jutteli ensin niin sanottuja mielipiteitään kameralle, ajoi sitten synagogalle Hallessa ja ampui kaksi ihmistä sen ulkopuolella kuoliaaksi. Mies, 27, oli kiinnittänyt kameran kypäräänsä, jotta ampumista voisi katsoa hänen perspektiivistään.

Samoin toimi äärioikeistolainen terroristi Uuden-Seelannin Christchurchissa maaliskuussa.

Hallen ammuskelua striimattin livenä lähinnä pelaajien käyttämässä Twitch-palvelussa 35 minuuttia. Twitch kertoi virallisella Twitter-tilillään, että nauhoite saatiin poistettua puoli tuntia lähetyksen päättymisen jälkeen. Livenä katsojakunta jäi viiteen ihmiseen, nauhoitteen ehti nähdä 2 200 ihmistä.

Linkit ja kopiot ammuskeluvideosta lähtivät nopeasti leviämään myös Twitterissä, 4chanissa ja vastaavilla trollaussivustoilla sekä äärioikeistoa kannattavilla Telegram-kanavilla.

Twitch jakoi videon eräänlaisen tunnistekoodin muiden some-palvelujen ja nettitoimijoiden kanssa, jotta se voitaisiin tunnistaa ja poistaa automaattisesti. Teknologiafirmojen yhteistyöprojekti Global Internet Forum to Counter Terrorism (GIFCT) kertoi Reutersin mukaan, että firmat tekevät tiivistä yhteistyötä estääkseen äärisisältöjen leviämistä. GIFCT:hen kuuluvat muun muassa Facebook, Youtube, Twitter, Google ja Microsofit.

Jälleen manifesti

Terroristien toimintaa netissä valvova SITE-yritys paljasti, että ampuja oli reilu viikko sitten kirjoittanut juutalaisvastaisen ”manifestinsa”, jonka SITE sai käsiinsä myöhään keskiviikkona.

Juutalaisvastainen ampuja ei onnistunut pyrkimyksissään tunkeutua läpi synagogan ovista. ZUMAWIRE / MVPHOTOS

Tekoa perustelevan kirjoituksen julkaisu on sekin tuttu muilta äärioikeistolaisilta terroristeilta, esimerkiksi Christchurchin ampujalta ja Norjan vuoden 2011 joukkomurhaajalta.

Noin kymmensivuisessa englanninkielisessä pdf-dokumentissa on kuvat ampujan käyttämistä aseista ja ilmoitus aikeesta hyökätä synagogaan Hallessa jom kippurina, jota vietettiin keskiviikkona.

Itse tehty ase

Itse ampuminen alkoi puolen päivän aikaan keskiviikkona, kun synagogassa oli sisällä noin 70-80 ihmistä. Paikallisen juutalaisyhteisön johtaja Max Privorotzki kertoi saksalaismedialle nähneensä turvakameroiden kautta, miten ”raskaasti aseistautunut ja teräskypärään pukeutunut” tekijä yritti ampua tiensä läpi synagogan ovien.

– Hän näytti kuin hän olisi kuulunut erikoisjoukkoihin. Mutta ovemme pitivät, Privorotzki sanoi Stuttgarter Zeitungille.

Liittokansleri Angela Merkel osallistui Hallen uhrien muistotilaisuuteen synagogassa Berliinissä. ZUMAWIRE / MVPHOTOS

Epäonnistuttuaan ampuja surmasi ohi kulkeneen naisen. Tämän jälkeen hän meni kebabravintolaan, jossa hän surmasi toisen ihmisen. Lisäksi kaksi ihmistä haavoittui. Ammuskelija oli jatkuvasti ongelmissa toistuvasti jumiutuneen aseensa kanssa eikä hän myöskään osannut kunnolla käsitellä sitä.

Manifestin perusteella käytetty ase oli kotitekoinen, mikä voi selittää sen heikkoa toimintaa.

Poliisi pysäytti ampujan laukaustenvaihdon jälkeen. Epäilty haavoittui kiinniottotilanteessa.